钦定古今图书集成/明伦汇编/官常典/第520卷 > 徒单兀典
## 钦定古今图书集成/明伦汇编/官常典/第520卷 > 徒单兀典

按《金史》本传：“兀典不知其所始，累官为武胜军节度
使，驻邓州，寻迁中京留守，知金昌府事，驻洛阳。邓及
洛阳，兀典皆城之，且招亡命千人，号熊虎军，以剽掠
南鄙为事。宋人亦时时报复，边民为之骚动。兀典资
性深刻，而以大自居，好设耳目，凡诸将官属下及民
家细事，令亲昵日报之，务为不可欺。正大间，以兵部”
尚书权参知政事，行省事于徐州。自恃得君，论议之
际，不少假贷，同列皆畏之。天兴元年正月，朝廷闻大
兵入饶，风移兀典行省閺乡，以备潼关，徒单百家为
关陜总帅，便宜行事。百家驰入陕，榜州民云：“淮南透
漏军马，虑其道由潼关，势不能守。县镇迁入大城，粮
斛辎重聚之陕州，近山者入山寨避”兵。会阿里合传
旨，召兀典入援，兀典遂与潼关总帅纳合、合闰、秦蓝
总帅都点检完颜重喜、高平都尉苗秀、荡寇都尉木
甲某、振武都尉张翼及虎威鹰扬、葭州刘赵二帅军
十有一万、骑五千，尽撤秦、蓝诸隘之备，从虢入陕，同、
华、闅乡一带军粮数十万斛，备关船二百馀艘，皆顺
流东下。俄闻大兵近，粮皆不及，载船悉空下。复尽起
州民运灵宝硖石食粟，游骑至，杀掠不胜计。又遣陕
州观察副使兼规措转运副使抹撚速也，以船八十
往运潼关、闅乡粮。行及灵宝北河夹滩，义军张信侯
三集壮士三百馀，保老幼立水栅，北将忽鲁罕只乘
浅攻之，不能克，遇速也船至即降。大兵得此船，遂破
侯张，杀戮殆尽。是时，陕州同知内族探春愿从行省
征进兀典，授以帅职，听招在城民充军。探春厚拟官
赏，数日无一人，乃以兀典命招之，得壮士八百，宣差
赵三三名。伟亦依探春招募，伟人所知识，不二日，得
军八百馀，号破敌军。兀典忌伟得众，欲挟诈坑之。完
颜素兰时为同华安抚使，力谏乃止。寻以伟权兴宝
军节度使，兼行元帅府事，领军三百屯金鸡堡。大兵
既知潼关焚弃，长驱至陕，贺都喜不待命，出城迎战，
马蹶，几为所获。兀典易以一马，遂下令不复令一人
出，大兵亦去。自此潼关诸渡，船筏俱尽，伟亦无船可
渡矣。初，兀典发闅乡，拜天赏军，人白金三两，将校有
差，州之库藏、军资、器械，为之一空，期日进发，已而不
行，日造银器及兵幕牌印，陕州及盐司牌，亦夺取之。
又欲劫州民财物以资军，素兰谏之而止，二月戊午
乃行。有李先生者谏曰：“方今大兵俱在河南，河北空
虚，相公可先取卫州，出其不意。彼知我军在北，必分
兵北渡，京师即得少宽，相公入援，亦易为矣。”兀典大
怒，以为泄“军机，斩之于市”，遂行。军士各以老幼自随，
州中亦有关中、河中迁避商贾，老幼亦倚兵力从行，
妇女皆嫁士卒，军中亦有强娶夺者。是日，军出两东
门及南门，不遵洛阳路，乃由州西南径入大山冰雪
中。葭州刘、赵两帅即日叛去，大兵以数百骑遥蹑其
后。明日，张翼军叛往朱阳，入鹿卢关，大兵追及，降之。
山路积雪，昼日冻释，泥淖及胫，随军妇女，弃掷幼稚，
哀号盈路。军至铁岭，大兵潜召洛阳大军，从西三县
过卢氏，所至烧官民庐舍积聚，虑为金军所据，又反
守铁岭以断归路。金兵知必死，皆有斗志，然已数日
不食，行二百里许，困惫不支，颇亦散走。于是完颜重
喜先降，大军斩于马前。郑倜劫苗英降，英不从，杀之，
携其首以降，于是士卒大溃，兀典合闰提数十骑走
山间，追骑禽得，皆杀之。先是，兀典尝为邓州节度使，
世袭谋克，黄掴三合时为宣差都总领，与兀典亲厚，
故决计入邓。是役也，安平、荡寇、鹰扬、振威诸都尉及
西安、金鸡等军脱走者百，才一二二月，素兰窜归，有
报徒单百家言，行省至，百家欲出迎。父老遮马前哀
诉云：“行省复来，吾州碎矣，愿无出迎。”百家晓之曰：“前
日兀典欲劫此州，为素兰力劝而止，此行省非兀典，
乃素兰也。”父老乃听百家出城。陕州自军出，日有逃
还者，百家皆抚纳之，所得及万人。百家又募收所弃
甲仗，若获二副，即以一与之，其一官出直买之，由是
军稍振。五月，总帅副点检颜盏领军复立商州总帅，
华州人王某立虢州权刺史。七月，制旨召百家入援，
以权西安军节度使、行元帅府事阿不罕奴十剌为
金安军节度使、关陜总帅。九月，巩昌知府元帅完颜
忽斜虎入陜州。诏拜参知政事，行尚书省事。以河中总帅府经历李献能充左右司员外郎。献能，字钦叔，
贞祐三年进士。复立山寨，安抚军民。十月朔，制旨召
忽斜虎赴南阳留山寺，以阿不罕奴十剌权参知政
事。行省时赵伟为河解元帅，屯金鸡堡，军务隶陕省，
行省月给粮以赡其军。明年五月，麦熟，省札令伟计
置兵食，权罢月给。十月，伟军食又尽，屡白陕省云无
粮可给。伟私谓其军言：“我与李员外郎有隙，坐视我
军饥饿，不为存恤。”于是自往永宁劝喻。伟颇为小民
所信，往往献粮，或导其发藏南县把隘军。提控以伟
横恣，言于行省。行省遣赵提控者权元帅守永宁元
村寨，伟还金鸡。十一月冬至，大兵已攻破元村寨，伟
攻解州不能下，于是密遣总领王茂、军士三十人入
陕州，匿菜圃中，凡三四日。乘夜，王茂杀北城逻卒，举
号召伟军八百，渡河入城，劫杀阿不罕、奴十剌、李献
能。提控蒲鲜某总领来道安，因诬奏“奴十剌等欲反，
臣诛之矣。”朝廷知其冤而莫敢诘，就授伟元帅左监
军，兼西安军节度使，行总帅府事。食尽括粟，粟又尽，
以明年三月降大兵。或谓伟军饷不继，以劫掠自资。
一日诣李献能，献能靳之曰：“从宜破敌不易。”由是憾
之。乃乘奴《十剌》宴饮不设备，选死士二十八人，夜由
后河滩逾城而上，取饼炉碎石掷屋瓦门扇，为箭镞
声。州人疑叛军，多，不敢动，遂开门纳军，杀行省以下
官属二十一人。献能最为所恨，故被害尤酷。伟之变，
绛州录事张升，字进之，大同人。户、工部令史出身。曾
为渔阳簿，迁绛州录事。谓知识者曰：“我本小人，受国
家官禄，今日国家遭不幸，我不能从反贼。”言讫，赴水
死。岸上数百人，皆嗟惜之。及徒单百家郑西之败，单
骑间道数百里入京，为上言兀典等铁岭败状，于是
籍重喜合闰兀典家赀暴，兀典为罪，首榜通衢云。